ROZHODNUTIE KOMISIE
z 19. decembra 2008,
ktorým sa povoľujú metódy klasifikácie jatočných tiel ošípaných v Španielsku
[oznámené pod číslom K(2008) 8477]
(Iba španielske znenie je autentické)
(2009/11/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3220/84 z 13. novembra 1984, ktorým sa určuje stupnica Spoločenstva pre klasifikáciu trupov z ošípaných (1), a najmä na jeho článok 5 ods. 2,
keďže:
(1)
Podľa článku 2 ods. 3 nariadenia (EHS) č. 3220/84 sa klasifikácia jatočných tiel ošípaných určuje podľa odhadovaného podielu svaloviny štatisticky preukaznými metódami hodnotenia založenými na fyzickom meraní jednej alebo viacerých anatomických častí jatočného tela ošípanej. Povolenie klasifikačných metód podlieha dodržaniu maximálnej odchýlky štatistickej chyby v posudzovaní. Táto odchýlka je vymedzená v článku 3 ods. 2 nariadenia Komisie (EHS) č. 2967/85 z 24. októbra 1985, ktorým sa ustanovujú podrobné pravidlá uplatňovania stupnice Spoločenstva na klasifikáciu jatočne opracovaných tiel ošípaných (2).
(2)
V rozhodnutí Komisie 88/479/EHS (3) sa na klasifikáciu jatočných tiel ošípaných v Španielsku povoľujú štyri metódy (DEST, FOM, HGP a Autofom).
(3)
Vzhľadom na technické úpravy požiadalo Španielsko Komisiu o povolenie aktualizácie dvoch metód (FOM a Autofom), používania dvoch nových metód (UltraFOM 300 a VCS2000), zrušenia dvoch metód (HGP a DEST) a predložilo výsledky svojich pokusných pitiev v druhej časti protokolu ustanoveného v článku 3 ods. 3 nariadenia (EHS) č. 2967/85.
(4)
Na základe posúdenia tejto žiadosti sa dospelo k názoru, že podmienky na povolenie týchto klasifikačných metód sú splnené.
(5)
Členské štáty môžu podľa článku 2 ods. 1 druhého pododseku nariadenia (EHS) č. 3220/84 dostať povolenie na zabezpečenie prezentácie jatočných tiel ošípaných, ktorá sa líši od prezentácie stanovenej v uvedenom článku, ak si takúto výnimku vyžaduje obchodná prax alebo technické požiadavky. V Španielsku sa podľa obchodnej praxe môže okrem odstránenia jazyka, štetín, paznechtov, pohlavných orgánov, obličkového tuku, obličiek a bránice, ako sa vyžaduje v článku 2 ods. 1 nariadenia (EHS) č. 3220/84, požadovať aj odstránenie predných končatín z jatočných tiel ošípaných.
(6)
Nepovoľujú sa žiadne úpravy prístrojov ani klasifikačných metód, iba v prípade nového rozhodnutia Komisie prijatého na základe nadobudnutých skúseností. Z tohto dôvodu je možné zrušiť toto povolenie.
(7)
V záujme jasnosti by sa rozhodnutie 88/479/EHS malo zrušiť a nahradiť novým rozhodnutím.
(8)
Opatrenia stanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO ROZHODNUTIE:
Článok 1
Podľa nariadenia (EHS) č. 3220/84 sa na klasifikáciu jatočných tiel ošípaných v Španielsku týmto povoľuje používanie týchto metód:
a)
prístroj Fat-O-Meater (FOM) a s ním súvisiace metódy posudzovania, podrobne opísané v časti 1 prílohy;
b)
prístroj Fully automatic ultrasonic carcasse grading (plne automatická klasifikácia ultrazvukom) (AUTOFOM) a s ním súvisiace metódy posudzovania, podrobne opísané v časti 2 prílohy;
c)
prístroj UltraFOM 300 a s ním súvisiace metódy posudzovania podrobne opísané v časti 3 prílohy;
d)
prístroj Automatic Vision system (automatický vizuálny systém) (VCS2000) a s ním súvisiace metódy posudzovania, podrobne opísané v časti 4 prílohy.
Článok 2
Odchylne od článku 2 nariadenia (EHS) č. 3220/84 sa jatočné telá môžu pred vážením a klasifikáciou prezentovať aj bez predných končatín. V tomto prípade s cieľom určiť predbežnú cenu za jatočnú ošípanú na porovnateľnom základe sa zaznamenaná hmotnosť jatočne opracovaného tela v teplom stave zvýši o 0,840 kg.
Článok 3
Nepovoľujú sa žiadne úpravy prístrojov ani metód posudzovania.
Článok 4
Rozhodnutie 88/479/EHS sa zrušuje.
Článok 5
Toto rozhodnutie je určené Španielskemu kráľovstvu.
V Bruseli 19. decembra 2008